મોદી સરકારે IL&FSના મામલે પણ આવું જ કમઠાણ કર્યું છે. 91,000 કરોડના દેવામાં ડૂબેલી IL&FSને બચાવવા માટે સરકારે લાઇફ ઇન્સ્યોરન્સ કોર્પોરેશન ઓફ ઇન્ડિયા (LIC)ને 8000 કરોડ રોકવા માટે કહ્યું છે. LIC ઓલરેડી IL&FSમાં 25 ટકાનો હિસ્સો ધરાવે જ છે. સરકારના આ નિર્ણયથી પણ અનેક નિષ્ણાતો નારાજ છે. કારણ કે માત્ર LIC જ નહીં, નાની બચતનું ભંડોળ પણ એવા લોકોની મૂડી છે જેમણે સરકાર પાસે એટલા માટે મૂકી છે કે તેમાંથી સરકાર લોકઉપયોગી કાર્યો કરે. કર્મચારીઓની અણઆવડતના કારણે ખાડે ગયેલી સરકારી કંપનીઓને ઉગારવા માટે લોકોની મહામૂલી બચત દાવ પર લગાવવામાં આવે એ કઈ રીતે ચલાવી શકાય? સરકાર આર્થિક મોરચે એક પછી એક એવા પગલાં લઈ રહી છે કે જેનાથી લોકોનો વિશ્વાસ સરકારી સંસ્થાનો પરથી ઊઠી જાય. નેશનલ સેવિંગ્સ સર્ટિફિકેટ કે કિસાન વિકાસ પત્ર જેવી નાની બચતની યોજનાઓમાં દેશના નાના રોકાણકારોને એટલા માટે દ્રઢ વિશ્વાસ છે કારણ કે લોકોને ખબર છે કે તેમના નાણાં સુરક્ષિત જગ્યાએ છે. LIC એવું સરકારી સંસ્થાન છે કે જ્યાં પૈસા મૂક્યા એટલે લોકો નિરાંતે ઊંઘી શકે. ખાનગી કંપનીઓના વીમા ક્ષેત્રમાં પ્રવેશ પછી પણ LIC નંબર વન હોય તો તે રોકાણકારોના LIC પ્રત્યેના વિશ્વાસનું પરિણામ છે. હવે જો સરકાર આ રીતે લોકોની બચત સાથે રમત કરશે તો શું થશે?.